## La Generalitat concedix un milió d’euros a associacions que fomenten la igualtat entre dones i hòmens a la Comunitat Valenciana

*** Les ajudes beneficien 200 associacions sense ànim de lucre compromeses amb fomentar l’equitat en tots els àmbits socials**

La Generalitat, a través de la Vicepresidència i Conselleria de Servicis Socials, Igualtat i Vivenda, ha concedit un milió d’euros a associacions que desenrotllen programes per a fomentar la igualtat efectiva entre dones i hòmens a la Comunitat Valenciana.

La directora general d’Igualtat i de l’Institut de les Dones, Davinia Bono, ha assenyalat que estes ajudes responen “al nostre ferm compromís amb la promoció de la igualtat d’oportunitats entre dones i hòmens, així com amb l’enfortiment del teixit associatiu valencià de dones”.

Les ajudes beneficien 200 associacions sense ànim de lucre compromeses amb promoure l’equitat i la participació de les dones en tots els àmbits socials de les tres províncies de la Comunitat Valenciana.

En particular, les ajudes s’han destinat a actuacions que visibilitzen la dona en àmbits ocupats tradicionalment per hòmens; fomenten o enfortixen l’associacionisme de dones o promouen la seua participació i presència i en condicions d’igualtat.

Davinia Bono ha assenyalat que “des de la Vicepresidència sempre donarem suport a la participació de les dones en la vida pública i en la presa de decisions proporcionant ferramentes i recursos per a la seua formació i capacitació”.

“La plena integració social de les dones, igual que la sensibilització, conscienciació i prevenció de la violència que s’exercix sobre elles, són qüestions fonamentals i prioritàries per a l’actual Govern Valencià”, ha assegurat Bono.

En eixa línia, la directora general ha subratllat que estes ajudes “formen part d’una estratègia integral per a aconseguir una societat més justa i igualitària i visibilitzen, una vegada més, el compromís del Consell amb les polítiques públiques que generen oportunitats equitatives per a totes les persones que viuen a la Comunitat Valenciana”.

Així mateix, la responsable d’Igualtat ha destacat “la col·laboració i el treball incansable de les associacions de dones que, de manera altruista, dediquen una gran part del seu temps a ajudar a aquelles que més ens necessiten i construir una societat més justa”.

Fecha: 11/08/2024